ປ.ອັຟການີສຖານ ຈະບໍ່ເຊັນ ຂໍ້ຕົກລົງ ຄວາມ​ໝັ້ນຄົງ ​ກັບ ​ສຫລ ເທື່ອ
ທ່ານ Karzai ໄດ້ກ່າວວ່າ ຂໍ້ຕົກລົງດ້ານ​ຄວາມ​ໝັ້ນຄົງ​ ແມ່ນນອນ​ຢູ່​ໃນຜົນປະໂຫຍດ ທີ່​ດີ​ທີ່​ສຸດ ສຳລັບອັຟການີສຖານ​ ປະ​ເທດ​ຂອງ​ທ່ານ.
ປະທານາທິບໍດີອັຟການີສຖານ ທ່ານ Hamid Karzai ກ່າວວ່າ ທ່ານຈະລໍຖ້າ ຈົນກວ່າການເລືອກຕັ້ງປະທານາທິບໍດີຢູ່ໃນ ປະເທດຂອງທ່ານໃນເດືອນເມສາປີໜ້ານີ້ ກ່ອນທີ່ຈະເຊັນ ຂໍ້ຕົກລົງດ້ານຄວາມໝັ້ນຄົງກັບສະຫະລັດ ໃນການໃຫ້ສໍາພາດກັບວິທະຍຸ Radio Free Europe ແລະ Radio Liberty ທີ່ໄດ້ຮັບເງິນ ສະໜັບສະໜູນຈາກ ລັດຖະບານສະຫະລັດນັ້ນ ທ່ານ Karzai ໄດ້ກ່າວວ່າ ຂໍ້ຕົກລົງ ດັ່ງກ່າວນີ້ ແມ່ນນອນຢູ່ໃນຜົນປະໂຫຍດທີ່ດີທີ່ສຸດສຳລັບ ປະເທດຂອງທ່ານ ແຕ່ທ່ານກໍກ່າວວ່າ ກ່ອນອື່ນໝົດ ສະຫະລັດຕ້ອງຍຸຕິການໂຈມຕີຕໍ່ບ້ານເຮືອນຂອງຊາວອັຟການີສຖານ ແລະໃຫ້ຊ່ອຍ ກະຕຸກຊຸກຍູ້ຂັ້ນຕອນການເຈລະຈາສັນຕິພາບ ທີ່ຕົກຢູ່ໃນສະພາບບໍ່ໄປບໍ່ມາ ໃຫ້ເລີ້ມ ຄືນອີກ ກ່ອນທ່ານຈະຍອມເຊັນຂໍ້ຕົກລົງສະບັບນີ້ ນອກນັ້ນ ທ່ານຍັງກ່າວຢໍ້າອີກວ່າ ສະຫະລັດຈະບໍ່ຕ້ອງເຂົ້າມາກ້າວກ່າຍໃນການເລືອກ ຕັ້ງຂອງ ອັຟການີສຖານ ຊຶ່ງຈະມີຂຶ້ນໃນເດືອນເມສາຈະມາເຖິງນີ້ ສະພາຜູ້ນຳຊົນເຜົ່າຫຼື Loya Jirga ໄດ້ຮຽກຮ້ອງໃຫ້ທ່ານ Karzai ລົງນາມໃນຂໍ້ຕົກລົງ ສະບັບ ນີ້ ໃນທັນທີ ຊຶ່ງຈະຮຽກຮ້ອງໃຫ້ກອງກໍາລັງທະຫານສະຫະລັດ ຢູ່ໃນອັຟການີສຖານ ຕໍ່ໄປ ຫຼັງຈາກປີ 2014 ເພື່ອຊ່ອຍລັດຖະບາ ນໃນການຕໍ່ຕ້ານກັບກຸ່ມກະບົດຕາລີບັນ ໃນການໃຫ້ສໍາພາດ ກັບທາງໂທລະພາບ TOLO ຂອງອັຟການິສຖານນັ້ນທີ່ປຶກສາດ້ານ ຄວາມໝັ້ນຄົງແຫ່ງຊາດຂອງສະຫະລັດທ່ານນາງ Susan Rice ໄດ້ກ່າວວ່າ ທ່ານນາງ ຮູ້ສຶກຜິດຫັວງຫຼັງຈາກໄດ້ພົບປະກັນກັບທ່ານ Karzai ໃນວັນຈັນແລ້ວນີ້ ຊຶ່ງທ່ານບໍ່ໄດ້ ກະກຽມທີ່ຈະລົງນາມໃນຂໍ້ຕົກລົງສະບັບນີ້ ໃນທັນທີນັ້ນ ທ່ານນາງ Rice ໄດ້ກ່າວວ່າ ທ່ານ Karzai ຕ້ອງລົງນາມໃນຂໍ້ຕົກລົງ ພາຍໃນທ້າຍປີນີ້ ຫຼືວ່າ ສະຫະລັດແມ່ນບໍ່ມີທາງເລືອກ ທີ່ຈະຖອນກອງກໍາລັງທັງໝົດຂອງຕົນ ອອກຈາກ ປະເທດອັຟການິສຖານຫຼັງຈາກ ປີ 2014